Bokata

[thumb|Arropa lehortzen, garbitu ondoren, [Varanasin, India.]]
thumb|Garbitegi bat Parisen.
[thumb|Emakume bat arropa eskegitzen [Habanan.]]
**Bokata**, **gobada** edo **lixiba egitea** arropa eta beste oihal batzuk garbitzean datzan prozesua da. Garbitasuna historiaren parte da gizakiak arropa erabiltzen hasi zirenetik. Beraz, kultura ezberdinek giza premia unibertsal horretaz baliatu dituzten metodoek interesa dute hainbat ikerketa eremutan. Arropa-garbitzaile lanak, tradizionalki, sexuen arabera oso bereiziak izan dira, kultura gehienetan emakumeek izan dute erantzukizuna, baita arropa-garbitzaile ofizioan ere. Industria-iraultzak, pixkanaka-pixkanaka, garbiketa lanetarako konponbideak mekanizatu zituen, batez ere garbigailua eta, geroago, lehorgailurekin. Garbiketa, sukaldea eta haurren zaintza bezala, etxean zein kanpoan egiten da, horretarako prestatutako industrian.

Historian zehar bokatak leku anitz hartu ditu. Ibaien ertzetan edo putzuetan egitetik, herri batzuek latsagiak eraiki zituzten, emakumeen bizitza sozialean aldaketak ekarri zituena. Mendebaldean garbigailua etxeetan sartu zen XX. mendean, baina badira halaber berariaz sortutako lekuak, garbitegiak bezala, edo profesionalki arropa garbitzen duten tindategiak. Etxe askotan garbigela dago eta eraikin partekatuetan ohikoa da hainbat zerbitzu dituen gune bat eskaintzea, Eskandinaviako *tvättstuga* bezala.

## Historia 
### Ibaiak eta ur-ibilguak 
Lixiba ur-ibilguetan egin zen lehenik, urak orbanak eta usainak ekar zitzakeen materialak eraman zitzan. Oraindik ere horrela egiten da garbiketa herrialde txiroetako landa-guneetan. Arropa mugitzeak zikinkeria kentzen laguntzen du, horregatik askotan ibai bazterreko arroka lauen kontra igurtzen zen arropa. Prozesuan laguntzeko, zurezko lixiba-palak erabiltzen ziren, arropa jo eta garbitzeko. Zurezko edo harrizko elementu ildaskatuak ere erabiltzen ziren, denborarekin eramangarriak; egurrezko erretiluari latsazur deitzen zaio. Xaboia, gantzaz eta errautsez eginda, Antzinarotik ezagutzen da. Mesopotamian jada aipatzen da xaboiaren antzeko material bat, "nesken harriak garbitzeko" erabiltzen zena; ezagutzen zen halaber Palestinan eta Antzinako Egipton. Antzinako Erroman *sapo*a deskribatu zen, oliba olioarekin egina, baina arropa garbitzeko giza gernua erabili ohi zen. Xaboia ez zen ohikoa Erdi Aroan, eta horrexen ondorioz, pobreenek ez zuten erabili XVIII. mendean hedatu zen arte; hala ere, soilik zikin zeuden eremuetan igurzteko erabiltzen zen.

Behin garbi, arropari ahalik eta ur gehiena ateratzeko biratzen eta kiribiltzen zen, bereziki kotoi eta lihozko arropetan. Teknika hori Antzinako Egipton jada erabiltzen zen, baina artilearekin prozesua ezohikoagoa da, arropa hondatzen delako. Ondoren, aireak lehor zitzan soketan eskegitzen ziren, gehienetan ibaiaren alboetan. Horrelakorik ezean, belarren gainean edo zuhaitzetatik zintzilik ere jartzen ziren arropak, lisatu aurretik lehor zitezen.

Prozesu neketsua zen, eta horregatik ez zen maiztasun handiarekin egiten, soilik arropa zikin kopuru handia biltzen zenean. Arropa finagoak zituztenek, bereziki alkandorak edo material garestiz egindakoak, ez ziren hainbeste indarrez garbitzen eta beste arropetatik bereizita lixibatu ohi ziren.

1903-RIO ARGA-DESDE EL PUENTE DE CURTIDORES -LAVANDERAS.jpg|Emakumeak arropa garbitzen Arga ibaiaren bazterrean, Iruñean, 1903an.
Lavanderas en un río de Araba.jpg|Emakumeak garbitzen Arabako ibai batean, 1925 inguruan.
Los-caños-lavaderospublicos.net.jpg|Garbitzaileak Los Cañosen, Bilbo
Garbitzaileak erreka batean.jpg|Neskak garbitzen, Eulalia Abaituaren argazkia.
Lavandera-lavaderospublicos.net-01 (cropped).jpg|Emakumea Bilboko itsasadarrean arropa garbitzen, XX. mende hasieran. Eulalia Abaituaren argazkia.

### Latsagiak 
[thumb|Emakumeak bokata egiten [Anoeta (udalerria)|Anoetako latsagian, 1915.]]
Jendea bizi den lekuetan ur garbiak garrantzi handia  du komunitatearen biziraupenerako eta hainbat jardueraren garapenerako; hori dela eta, ur ibilguak bereziki zaindu izan dira, eta hainbat udal-arauditan horren adibideak daude. Hala, Gasteizko 1427ko udal-araudiak dioenez "*... errebaleko biztanleei baimena eman zitzaien, norbait iturri publikoan arropa garbitzen harrapatu ezkero, hura atxilotzeko*". Zerion, berriz, 1608an errekan urtaro jakin batzuetan baino ez zitekeen garbitu; horrekin ur eskasia denboran ganaduei edateko ura bermatzea bilatzen zen. Apilaizen, 1781ean errekan lixiba-putzuak prestatzea debekatu zen, "*bestela biztanle bakoitzak bere etxe aurrean garbitoki bat nahiko luke*". Biztanleria herrietan kontzentratu ahala, bokata desantolatuaren arazoak gero eta nabarmenagoak ziren, eta araudi haiekin aurre egin nahi izaten zitzaien, XIX. mende erdi aldean latsagi komunalak eraikitzen hasi ziren arte. Horrela, 1882an adibidez Gasteizen Zadorra ibaian latsagia eraikitzeko akordioa hartu zen; eta behin instalazioa prest zegoenean, erreka eta asketan bokata egitea debekatzea. 

Industrializazioak ekarri zuen hirien hazkuntzak ez zuen izan urbanismoan eta etxeen eraikuntzan garbiketa lanen inguruko prestakuntzarik. Hiri handietan ez zegoen arropak garbitzeko leku egokirik edo ur ibilgurik eta etxeetan ez zen egoten arropa garbitzeko leku berezirik; garbileku komunalak higiene behar bat izan ziren, eta urbanismoan aditu batzuek horren inguruan idatzi zuten, adibidez Ildefons Cerdàk. Bartzelonari buruz idazterakoan aipatu zuen 28 latsagi komunal zeudela, guztiak pribatizatuta, bat 6.563 biztanleko; eta Parisen, une berean, 171 garbileku zeuden, 8.244 garbiketa posturekin. Ura iturburu batetik bideratu ohi zen eraikin baten barnealdera, askotan paretarik ez zeun teilatu bat baino ez. Latsagietan, maiz, bi ontzi izaten ziren, bata arropa ura eta xaboiarekin garbitzeko eta, bestea, urarekin xaboia kentzeko. Ura batetik bestera zihoan etengabean. Alboetan latsarriak zeuden, garbiketa prozesua errazten zuten harri zeiharrak, askotan ildaskatuak, arropa beraren aurka igurtzi ahal izateko. Latsagiak erreka-bazterrak baino nabarmen erosoagoak ziren. Latsagi batzuetan putzua gerriaren altueran egoten zen, belaunikatu behar izan gabe arropa garbitu ahal izateko, baina beste batzuetan lurrean bertan zegoen. Garbitzaileak euritik babesten ziren, euren bidaia denbora murrizten zen, eraikinak maiz herriaren bazterrean eskuragarri egoten baitziren eta hotzak eragiten zituen hainbat gaixotasun saihesten ziren. Latsagiak publikoak izan ohi ziren, familia guztientzat irekiak, herriko eraikuntza komunal bat. Herri askotan oraindik diraute, erabilera zehatzik gabe, turismoaz gain.

Latsagien erabilera emakumeen lana izan ohi zen. Bertara joateko saski edo suil batean eraman ohi zen arropa, buruaren gainean, sorki izeneko zapi bat jarrita karga hobeto banatzeko. Espazio publikoa izanagatik ere, bertan egiten zen jarduera emakumeek soilik egiten zutenez, eta etxeko jarduerari lotua zenez, Manriquek eta Alberdik mantentzen dute, adiera hertsian, espazio pribatua zela. Zenbait lekutan bokatari buruzko sinesmenak zeuden, hala nola Abaltzisketan: bertakoek uste ziutn lan hori ezin zela Ostiral Santuan egin, arropa zuria gorritua irten zitekeelako.. Kuba hori zurezkoa izan ohi zen, baina kasu batzuetan, Altsasun bezala, *lixibarri* izeneko harrizkoak erabiltzen ziren.

Ondoren, ura (batzuetan usain ona ematen zuten landareekin) irakiten zen eta errautsaren gainetik botatzen zen. Tarte batean, ura lixiba-ontziaren azpitik ateratzen zen eta berriro biltzen zen pertzan. Ur hori berriro berotu eta goitik botatzen zen. Azkenik, ateratzen zen uraren eta botatzen zenaren tenperatura berbera zenean, arropa egosita zegoela esaten zen eta jada prest zegoen azken pausorako: errekan edo latsagian garbitzea. Azken pauso honetan arropari ahalik eta ur gehien ateratzen zitzaion, lehen azaldutako moduekin. Arropa zabaldu eta lehortzen uzten zen.

Bokata handi horien ostean, jai eguna izaten zen, herri bazkari batekin eta dantzekin.

### Garbigailua eta beste tresna mekanizatu batzuk 
Industria iraultzak aldaketa handiak ekarri zituen mekanizazioari zein arroparen ekoizpenari dagokionez. Christina Hardymenten arabera, etxe-tresna mekanizatuen asmakuntzak bidea ireki zuen emakumeen askapenerako. Hiru izan dira mekanizatutako tresna garrantzitsuenak: arrabol bidezko lehorgailua, garbigailua eta arropa-lehorgailua.

#### Arrabol bidezko lehorgailua 
[thumb|[Mieleren 1930ko garbigailu bat, arrabol bidezko lehorgailu batekin.]]
Europa Iparraldeko herrialdetan arrabola lehortzeko eta, aldi berean, lisatzeko erabili da Erdi Arotik. Bi eskurekin egiten zen prozesuan, arropa arrabolean kiribildu eta, beste eskuarekin taula batekin ura kendu eta hedatzen zen. Prozesu hori mekanizatzen izan zen lehenetakoa industria iraultzarekin, bi arrabolekin sortutako makinek arropa nolabait lisatu eta ura kentzeko aukera ematen zutelako.

XIX. mendeko bigarren erdian tindategietan lurrun bidez mugitzen ziren arrabol lehorgailuak erabiltzen hasi ziren. Denborarekin, hala ere, garbigailu elektrikoak eta bere biraketa azkarrak arrabola zaharkitu zuten, jada ez zelako beharrezkoa ura mekanikoki kentzea. Oraindik erabiltzen ziren arrabolak handiak ziren, batez ere etxe aberatsetan eta tindategi industrial handietan eta, kasu batzuetan, baziren "arrabol emakume" batzuk lan hori egiten zutenak beren jabetzako makinaz. Arrabolak zurezkoak izan ohi ziren, eta geroago, kautxuzkoak. 

Steel Roll Mangle Co.k, Chicagon, gasarekin berotzen zen arrabol bidezko lehorgailu bat sortu zuen 1902an. 1930ko hamarkadan elektrikoak sortu ziren, oraindik eraikin batzuetako garbitegi komunaletan daudenak. Arropa alde batetik sartzen da eta biratzen duten arrabolek arropa berotu eta presionatzen dute, ur guztia kenduz. Prozesua lisatzea baino azkarragoa da.

#### Garbigailua 
Garbigailuaren lehen patentea Ingalaterran erregistratu zen 1690. urtean. 1767an, Henry Sidgierrek britainiar patente bat lortu zuen danbor birakaria zuen garbigailu baterako, eta 1862an, Richard Lansdalek bere "garbigailu birakari trinkoa" erakutsi zuen.

Ameriketako Estatu Batuetan lehen patentea New Hampshireko Nathaniel Briggsentzat izan zen arren 1797an, 1836an Patenteen Bulegoan gertatutako sute baten ondorioz diseinatutako garbigailu motaren berririk ez dago. John E. Turnbullek 1843an garbigailu bat patentatu zuen.

1904an jada Estatu Batuetan garbigailu elektrikoak iragartzen ari ziren, eta Estatu Batuetako salmentak 1928an 913.000 unitatera iritsi ziren. 1940an, Estatu Batuetan argindarra eskura zuten 25.000.000 etxeetatik % 60k garbigailu elektriko bat zuen. Hala ere, neurri batean, 1940ko hamarkadaren amaieratik 1950eko hamarkadaren hasierara, garapen ekonomikoaren ondorioz ugaritu zen etxeetan. Europan 1960ko hamarkadaren hasieran, eguneroko aparatu bihurtzen da. Europako industria-enpresa garrantzitsuak garbigailu ugari fabrikatzen hasi ziren (Miele, AEG Electrolux, Zanussi, Siemens, Bosch, Balay, Samsung, LG). Laster bilakatu zen etxean garbigailu bat izatea ospe eta prestigio sozialaren adierazpena. 

Garbigailuaren bilakaera estetikoa eta funtzionala oso garrantzitsua izan da, batez ere azken urteotan, mikroelektronika aplikatuta. Estetikari dagokionez, 1980ko hamarkadan oso zabalduta zeuden etxetresna elektriko panelagarriek diseinu kurbo eta estilizatuei eta kolore-barietate ugariri bide eman diete.

Garbigailuek, gaur egun, arropa mota bakoitzarentzat programa ezberdinak dituzte, arropa nahasteko aukera ematen dutenak barne; tenperatura aukeratzeko modua dago, eta prozesuan zehar detergentea edo lixiba gehitzen da unearen arabera. Garbigailuek zentrifugatua egiten dute amaitzerakoan, ur gehienak kenduz.

Demonstration of a hand-cranked wooden washing machine in Seattle, ca 1900 (PORTRAITS 722).jpg|Eskuz eragindako zurezko garbigailu bat.
61e Jaarbeurs, Utrecht, Panda wasmachine, Bestanddeelnr 905-9214.jpg|Mugimendu bidezko garbigailua.
Bundesarchiv Bild 183-94511-0003, Steinhausen, Blick in die Dorfwäscherei.jpg|Aurretik kargatutako garbigailua.
GE 2 Speed Commercial Washers.JPG|Goitik kargatutako garbigailuak.
Laundromat J1.jpg|Garbigailuak garbitoki handi batean.

#### Arropa-lehorgailua 
Arropa-lehorgailuek arropa eskegitzeko prozesua azkartzen dute, garbigailua eta gero bertan sartuta. Normalki, biratzen duen danbor bat izaten du, aire beroarekin hezetasuna ebaporatzeko. Arropek, hala ere, kalteak izan ditzakete prozesu horretan, ehun batzuek leuntasuna galtzen baitute. XX. mendearen amaiera aldean, garbigailu eta lehorgailu funtzioa egiten zuen elektrogailua sortu zen.

Ezagutzen den lehen lehorgailua 1800ean sortu zuen M. Pochonek Frantzian. Henry W. Altorferrek lehen lehorgailu elektrikoa sortu zuen 1937an, eta J. Ross Moorek hainbat diseinu egin zituen XX. mendearen hasieran. Brook Stevensek kristalezko leihoa zuen lehen lehorgailua sortu zuen 1940ko hamarkadan.

### Lisaketa 
thumb|Lisaburdina bilduma bat.
Elektrizitatea sartu aurretik, lisaburdinak errekuntzaren bidez berotzen ziren, bai sutan jarrita, bai barruan ikatza jarrita. Henry W. Seeley estatubatuarrak "plantxa elektriko" bat asmatu zuen eta 1882ko ekainaren 6an patentatu zuen. Ia hamabost librako pisua zuen (6,8 kg) eta denbora asko behar zuen berotzeko. Erresuma Batuko Elektrizitate Elkartearen arabera, 1880an karbonozko arkua zuen xafla elektriko bat agertu zen Frantzian, baina datu hori zalantzazkoa da.

K.a. I. mendean,  Txinan ikatz beroz betetako metalezko lapikoak erabiltzen ziren ehunak lisatzeko. Ondorengo diseinu bat ikatz beroz bete zitekeen burdinazko kaxa bat zen, aldizka hauspo bat akoplatuz aireztatu behar zena. XIX. mendearen amaieran eta XX. mendearen hasieran, lisaburdina asko erabiltzen ziren kerosenoa, etanola, balea olioa, gas naturala, karburo gasa (azetilenoa, karburo lanparetan bezala) edo gasolina bezalako erregaiekin berotzeko. Etxe batzuek hodi sistema bat zuten, gas naturala edo karburo gasa gela ezberdinetan banatzeko, argiak ez ezik, lisaburdinak ere martxan jartzeko. Sute arriskua egon arren, erregai likidoaren xaflak Estatu Batuetako landa eremuetan saldu ziren Bigarren Mundu Gerrara arte. Keralan, Indian, koko-oskolak erretzen erabiltzen ziren landare-ikatzaren ordez, antzeko berotze-ahalmena baitute. Metodo hori erreserbako gailu gisa erabiltzen da oraindik ere, energia-mozketak ohikoak baitira. Beste lisaburdina batzuek metalezko txertaketa beroak zituzten, ikatzaren ordez.

XVII. mendetik aurrera, burdina urtuzko xafla lodia baino ez ziren lisaburdinak sortu ziren Erresuma Batuan, triangeluarrak eta kirtendunak, eta sutan edo berogailu batean berotzen ziren. Garbitegiko langile batek xafla solidoen multzo bat erabiltzen zuen, iturri bakar batetik berotzen zirenak: erabiltzen zen lisaburdina hozten zenean, berehala beste bero batekin ordezka zitekeen.

Mundu industrializatuan, diseinu horien ordez, lisaburdina elektrikoa erabili da, korronte elektriko baten beroketa erresistiboa erabiltzen duena. Plaka beroa, zola deitua, aluminioz edo altzairu herdoilgaitzez eginda dago, ahalik eta leunena izan dadin; batzuetan, marruskadura baxuko beroari aurre egiten dion plastiko batez estalia dago, marruskadura plaka metalikoaren azpitik murrizteko. Berogailua termostato batek kontrolatzen du. Termostato horrek korrontea konektatu eta deskonektatzen du, hautatutako tenperatura mantentzeko. Erresistentziaz berotutako lisaburdina elektrikoaren asmakuntza New Yorkeko Henry W. Seeleyri ematen zaio 1882an. Lehen lisaburdina elektrikoek ez zuten tenperatura doitzeko modu errazik, eta kontrol termostatikodun lehen lisaburdina elektrikoa 1920ko hamarkadan agertu zen. Geroago, lurruna erabili zen arropa lisatzeko. Lurrun plantxaren asmakuntzaren meritua Thomas Searsena da. Merkatuan eskuragarri zegoen lurrunezko lehen lisaburdina elektrikoa 1926an sartu zuen Eldec New Yorkeko lehorketa eta garbiketa enpresa batek, baina ez zuen arrakasta komertzialik izan. Lurrun elektrikoko lisaburdina baten eta motelgailu baten patentea Chicagoko Max Skolniki eman zitzaion 1934an. 1938an, Skolnikek lurrunezko lisaburdina elektrikoak egiteko eskubide esklusiboa eman zion New Yorkeko Steam-O-Matic Corporationi. Hura izan zen nolabaiteko ospea lortu zuen lehen lurrun-lisaburdina, eta 1940ko eta 1950eko hamarkadetan lurrun elektrikoko lisaburdina gehiago erabiltzeko bidea ireki zuen.

## Historia soziala 
Bokatak historia sozial zabala eratu du. Alde batetik, ekimen ekonomiko gisa, lanpostuak sortu dituelako eta, berarekin batera, horretaz arduratzen ziren gizaki taldeak. Bestetik, ordaindu gabeko ekimen gisa, emakumeei eskainitako guneak sortu dituelako, lehen azaldu den bezala. Herrialde askotan, gainera, garbitegi partekatuak sortu dira eraikinetan, gune komunal gisa funtzionatzen duten eremuak.

### Antzinako Erroma 
[thumb|[Ponpeia|Ponpeiako *fullonica Stephani*.]]
Oihalak garbitzen zituzten Antzinako Erromako langileak *fullon* deitzen ziren, *fullo* singularrean. Oihalak, horma baxuz inguratutako nitxoetan zeuden tina txikietan tratatzen ziren, zapaltze edo *fullo* postuak bezala ezagutzen zirenak. Bainuontzia urez eta produktu kimiko alkalinoz (batzuetan gernuarekin) betetzen zen. *Fullo*a bainuontzian jartzen zen eta oihala zapaltzen zuen. Tratamendu honen helburua agente kimikoak oihalean aplikatzea zen, beren lana egin ahal izateko, koipeak kenduz. Postu horiek hain dira ohikoak aztarnategi arkeologikoetan, ezen *fullonicae*ak identifikatzeko erabiltzen diren. *Fullonicae* horiek, maiz, komun publikoetatik zuzenean zetozen hoditeria izaten zuten, gernua bildu eta garbiketan erabili ahal izateko. Gernua horren preziatua zenez, Vespasianoren garaian zergak ere izan ziren gernuaren erabilpenaren gainean, *urinae vectigal* izenarekin*.*.

Antzinako Erroman arropa garbitzeko prozesuak gaur egun zikintzen dituzten produktuak direla esango genuke. Erromatarren kulturan, garrantzitsua zen pertsonak itxura garbia izatea, *lautus* egotea. Arropa garbitzeko prozesuan gernuaz gain, buztina, sulfurodun materialak, *creta fullonica*, *terra umbrica* edo beste sustantzia alkalino batzuk eta karea erabiltzen ziren, eta langileak oinekin garbitzen zituen.

#### Dhobi kasta Indian 
[thumb|[Dhobi ghat, Mumbai.]]
Indian bokata gizonezkoen lanbidea izan ohi zen. Garbitzaile bati *dhobiwallah* deitzen zitzaion, eta *dhobi*a kasta taldeen izen kolektiboa bilakatu zen. Garbilekuei *dobhi ghat* izena ematen zitzaien, eta hortik datoz ere hainbat lekutako izena, adibidez Mahalaxmi Dhobi Ghat Mumbain, Dhoby Ghaut Singapurren eta Dhobi Ghaut Penangen, Malaysia.

#### Ipar Amerika eta txinatar migrazioa 
XIX. mendearen amaieran eta XX. mendearen hasieran, Ameriketako Estatu Batuetako eta Kanadako etorkin txinatarrak garbitegiko langile gisa aritu ziren masiboki. XIX. mendearen erdialdean milaka txinatar iritsi ziren AEBko mendebaldeko kostaldera, Kaliforniako urre sukarrak eta Ameriketako Estatu Batuetako lehen trenbide transkontinentalaren eraikuntzak bultzatuta. Hala ere, laster hasi ziren diskriminazioa pairatzen, eta hartzen zituzten lanetatik kanporatzen zituzten. Dismikrinazioak, ingelesaren ezagutza faltak eta kapitalik ezak tradizionalki emakumezkoenak ziren lanetara sartzera eraman zituen, Mendebaldean oraindik ez baitzegoen emakume gehiegi eta, gainera, txinatar emakumeen migrazioa debekatuta baitzegoen, prostituzioa egiten zutenaren aitzakiarekin. 1900 inguruan, Ameriketako Estatu Batuetako txinatar etniako lau gizonetik batek ikuztegi batean lan egiten zuen, normalean egunean 10-16 orduz. Txinan, ez zen ohikoa gizonezkoek garbitegietan edo garbitzaile lana egitea. Horren ondorioz *Yick Wo v. Hopkins* epaiketa famatua izan zen, non lehen aldiz erabaki zen arrazaren arabera neutrala zen lege batek aplikazio arrazista baldin bazuen, AEBko legea urratzen zuela. 

Kalkuluen arabera, New York hiriko txinatarrek 3.550 garbitegi zuzentzen zituzten Depresio Handiaren hasieran. 1933an, hiriko zinegotzien batzarrak lege bat onartu zuen txinatarrak negoziotik kanporatzeko. Besteak beste, AEBetako herritarrei mugatzen zien garbitegien jabetza. Chinese Consolidated Benevolent Association elkartea hura eragozten saiatu zen, eta horrela Chinese Hand Laundry Alliance talde ezkertiarra (CHLA) sortu zen. CHLAeskubide zibilen talde orokorrago bat bezala funtzionatzen hasi zen geroago; haren kopurua asko murriztu zen FBIk Bigarren Beldur Gorrian (1947-1957) jomugan jarri ondoren. Denborarekin, arropa garbitzaile lana ere hedatu zen, emakume askorentzat diru-sarrera bat sortuz. Burgesiaren hedatzearekin, turismoaren zabaltzearekin eta langileen arropa kopuru beharra handitzearekin batera, garbiketa beharrak ere areagotu ziren, munduan milaka emakumezko ogibide honetara eraman zuena. Are eta gehiago, garbitzaile lana hain zen gogorra eta hainbeste denbora eskatzen zuen, ezen diru sarrerak egonkortzen ziren heinean, familia gehienek kanpoan kontratatzen zuten lehen lana zela, horietako asko Sena ibaiaren inguruan antolatutako ontzietan. Lan horri buruzko erreferentzia asko ere aurkitzen dira Euskal Herrian. Munduan zehar, hala ere, emakumeek maila ekonomiko baxuko lan hauek hartzeak arazo sindikalak zekartzan, bereziki diru-sarrera familia unitatearen arabera neurtzen zen garai batean. Eta lan hori hartzen zuten emakume askok ez zuten kontraturik, familiarentzako deklaratu gabeko diru-sarrera sortuz baina, aldi berean, kotizazio laboralik eta inongo onarpen legalik gabe, baina kasu askotan euren artean antolatu gabekoak, Madrilen Manzanaresen inguruan garbitzen zutenak bezala. Han-hemenka badaude emakume garbitzaileek egindako greben inguruko aipamenak.

### Garbitegi partekatuak 
[thumb|[Tvättstuga baten ordu erreserbak egiteko sistema, Suedian.]]
Europako leku gehienetan garbitegiak etxeetan sartu badira ere, Suediako eta Finlandiako apartamentu blokeetan ohikoa da *tvättstuga* izeneko garbitegi partekatu bat egotea, eraikineko bizilagun guztiek erabiltzekoa. Finlandian, *pesutupa* edo *pyykkitupa* esaten zaio. Hungariako langile eraikinetan ere ohikoa da horrelako gela bat, *mosókonyha* izenekoa. *Tvättstugan* garbigailu bat baino gehiago eta arropa lehortzeko hainbat tresna eta gela egoten dira, prozesua ahalik eta azkarren egiteko helburuarekin. Garbigailuak erabiltzea doakoa izaten da, baina eraikineko erabiltzaileek ordua erreserbatu behar dute, guztiek erabili ahal izateko.

Ameriketako Estatu Batuetako apartamentu blokeetan ere egoten da inoiz garbiketa egiteko leku komunal bat. Kasu gehienetan txanpon bidez funtzionatzen duten makinak izaten dira, eta kokapena beheko solairua izaten da.

### Arropa eskegitzeko debekuak 
[thumb|[Esekitoki (arropa zabaltzekoa)|Esekitoki bat Alemanian.]]
Munduko leku askotan arropa kalean eskegitzeko debekuak ezarri dira. Euskal Herriko hirietan, oro har, ezin da arropa eskegi kanpora ematen duen balkoi batean, Espainiako hainbat lekutan bezala. Bilbon jada 1906an debekua ezartzen zuen ordenantza bazegoen. Ameriketako Estatu Batuetan *right to dry* mugimendua sortu da horren inguruan, estatuen eta herri bakoitzeko legeen arabera legala edo ilegala baita kalean arropa lehortzea. Floridan, adibidez, guztiz legala da arropa kanpoan jartzea, eta legeak ez dio inori eskubide hori kentzen. Floridaren ostean, beste estatu batzuetan ere antzeko legeak onartu ziren.

Berotze globalarekin, ordea, airean lehortzearen aldeko mezuak entzuten dira. Izan ere, lehorgailuek energia kontsumo oso handia dute, eta arropa airearekin lehortzeak kontsumo hori jaisten laguntzen du. Kalkuluen arabera, hiru estatubatuarretik batek arropa esekitokian lehortuko balu, urtean bost hilabetez, 2,2 milioi tona CO2 gutxiago igorriko lirateke atmosferara.

## Prozesuak 
### Garbiketa oharrak 
thumb|Nazioarteko garbiketa oharrak, koreerazko testua duen jantzi batean.
Oihal berrien garapenarekin, beharrezkoa izan zen garbiketa oharrak gehitzea arropen etiketaren baitan. Horrela, 1963an GINETEX Europako elkartea sortu zen Frantzian, nazioarteko estandar batzuk finkatzen saiatzeko. 1970eko hamarkadaren hasieran ISO 3758 estandarra sortu zen, oihalen zaintza arautzen duena. 1993an, 2005ean eta 2012an estandar hori gaurkotu eta hedatu zen. 

Ipar Amerikan, Kanadako Estandarren Kontseiluak 1987an CAN/CGSB-86.1-M87 araua onartu zuen, koloretan oinarritutako garbiketa arau bat: berdeak garbitu, horiak kontuz eta gorriak gelditzeko esan nahi zuen. 2003an sistema hori alboratu zen nazioarteko estandarretara biltzeko. Australian, Txinan eta Japonian piktograma osagarriak daude. 2021ean karaktere horiek ez zeuden Unicoderen barnean.

Garbiketa oharrek garbiketa tenperatura, lixibaren erabilera, lehortzeko arauak, lisatzeari buruzko oharrak eta erabil daitezkeen edo debekatuta dauden produktu kimikoak zehazten dituzte.

### Detergente kimikoen erabilera 
[thumb|[Ivory (xaboia)|Ivory xaboiaren iragarki klasikoa.]]
[thumb|Detergenteen apal bat, [supermerkatu batean.]]
[thumb|[Lagarto xaboia.]]
Errauts eta xaboi sinpleen ondotik, lehen detergente edo garbitzeko produktu sintetikoak XIX. mendearen hasieran sortu ziren. 1813an Edmond Frémyk oliba olioa eta errizino-olioa azido sulfurikoarekin elkartu zituen lehen xaboi sintetikoa lortzeko; hiru urte beranduago Friedlieb Ferdinand Rungek aurkitu zuen produktu hori, Turkiako Olio Gorria, eraginkorra zela garbiketarako. Euskal Herrian bi enpresa sortu ziren 1860ko hamarkadan xaboiak egiteko: lehena Lagarto, bigarrena Chimbo; mende amaieran iritsi zen Bilore. AEBetan, Ernst Twitchellek 1898an Twitchell prozesuaren bidez xaboi sintetiko komertziala sortzeko bidea aurkitu zuen. 1907an Otto Röhmek entzimak erabili zituen detergente batean. Röhm & Haas sortu zuen eta bere aplikazioarekin 1914an jada garbiketarako detergenteak ekoizten zituen; 1920an Burnus izeneko produktua sortu zuen, Alemanian gehien erabilitako detergentea. 1910ean kotoia leuntzeko lehen produktu sintetikoak garatu ziren.

Lehen Mundu Gerrak olioaren eta gantzen murrizketa handia eragin zuen, eta enpresa asko guztiz sintetikoak ziren xaboien garapena ikertzen hasi ziren. Alemanian I.G. Farbenindustek esterrak sodio metalikoarekin erreduzituz alkohol oleikoak sortu zituen; Erresuma Batuan Imperial Chemical Industriesek Lissapol produktua sortu zuen; American Cyanamid and Chemical Corporationek azido sukzinikoaren esterrekin egiten ziren *Aerosol* eta *Vatsol* produktu komertzialak.

Bigarren Mundu Gerran fibra sintetikoak egiten hasi ziren, ez zegoelako kotoi eta artile nahikorik. DuPontekek nylona bezalako produktuak sortu zituen, garbitzeko prozesu ezberdina zutenak. Gerran ere, etxeko olioa birziklatzeko kanpaina jarri zen abian AEBetan. 1946an arropa sintetikoek zuten elektrizitate estatikoa kentzeko produktuak garatu ziren. 1948an dietanolamidak erabilita detergente likidoak garatu ziren. Asmakuntza horiekin, 1950reko hamarkadan AEBetan detergente sintetiko gehiago saldu ziren xaboi klasikoak baino. 1957an Unileverrek urea erabili zuen leuntzailetzat. 1960an lehen leuntzaile likidoa sortu zen, eta jada hamarkada hartan marka askok antzeko produktuak atera zituzten, oihal berriak sortzearekin batera. Arropa zuritzen zuen lehen leungailua 1978an patentatu zen.

Arropa zuritzeko produktuak gero eta ohikoagoak izan ziren 1990reko hamarkadatik aurrera. P&Gk 1991n polimero fluoreszenteak zituen detergente bat sortu zuen, eta urte batzuk lehenago koloretan erabil zitekeen lixiba. 1998an usain ona pixkanaka askatzen zuen material solidoa patentatu zen, garbitzerakoan batera arroparen usaina hobetzeko. Downyk produktu hori orokortu zuen AEBetan hamarkada bat geroago. 2020ko hamarkadan, detergente gehienak nahasketa kimiko konplexua dira, elementu tentsoaktiboekin, ura leuntzeko produktu kimikoekin, lixibekin, entzimekin, zuritzaile optikoekin, polimeroekin eta leuntzaileekin.

### Garbiketa lehorra 
Oihal batzuk ezin dira garbitu ura erabilita, hondatzen direlako, kolorea galtzen dutelako edo bestelako ezaugarriak aldatzen direlako. Kasu horietan garbiketa lehorra erabiltzen da, ura ez den beste disolbatzaile batekin. Izenak lehorra dela dioen arren, arropak likidoan sartu ohi dira, XIX. mendean kerosenoarekin edo gasolinarekin, gaur egun tetrakloroetileno bezalako disolbatzaileekin. 1-bromopropanoa eta petrolioaren eratorriak oraindik ere erabiltzen dira. Garbiketa lehorra, normalki, tindategietan egin ohi da, ez baita izaten etxean egiteko prozesua.

## Arazoak 
### Osasun arazoak 
Lanaren zailtasunak, historian zehar garbitzeko hartu beharreko posturak zein ur hotzetan denbora luzez egoteak arazo fisikoak sortu izan ditu garbitzaileen, bereziki emakumeen artean. Gaur egun, erabilitako detergenteetan egon daitezkeen produktu kimikoetako batzuek ere arazoak sortu dituzte.

Ospelak, uraren tenperatura-aldaketek eragindako narritadurak, larruazaleko narritadurak produktu toxikoak manipulatzeagatik, erreumak, biriketako gaitzak, bronkitisa eta pneumoniak denbora gehienean bustita egoteagatik, lunbalgiak, lepoko eta bizkarreko minak eta artikulazioetako lesioak, egun osoan jarrera konkortua izateagatik. De Quervainen tenosinobitisari buruz egindako ikerketa batean aurkitu zen emakume garbitzaileak zirela gaixotasun hau pairatzen zuen talderik handiena.

Osasunaren gainean efektua izan dezaketen detergenteen osagaien artean erabili zen lehenengoa 1,4-dioxanoa dago, gibelean eta giltzurrunetan kalteak eragin ditzakeenak, 1951n erabiltzen hasi zen sustantzia bat. 1989an leuntzaileetan erabiltzen den dimetoxanoak hanturak sor zitzakeela ikusi zen. Handik bi urtera leuntzaile batzuek minbizia sor dezaketen sustantziak dauzkatela adierazi zen, eta hurrengo urtean lehorgailuetan erabiltzen diren produktuak toxikoak izan zitezkeela ere ikusi zen. Leungailu industrial batzuen emisioek arnasketa-gaixotasunak sor ditzakete ere. Washingtoneko Unibertsitateak egindako ikerketa batek aurkitu zuen gehien saltzen diren detergenteen artean ehun bat konposatu hegazkor daudela, eta ez zirela agertzen produktuaren etiketetan. Gainera, sei produkturik salduenena artean bostek minbizia sor dezaketen aireko kutsadura sortzen duten hegazkorrak dituzte. Nonilfenola azal eta begientzat narritagarria da, epididimoko espermaren kopurua jaisten du eta estroaren zikloa luzatzen du. Amoniakoren konposatu eratorri batzuek ere osasunean eragin larria izan dezakete. Lehorgailuetatik ateratzen den aireak ere minbizia sor dezaketen sustantziak ditu.

### Uraren kutsadura 
[thumb|100px|[Alga ugari, eutrofizazioaren ondorioz, Sichuango erreka batean.]]
Detergente eta xaboiak ez dira poluzioaren eragile nagusiak, baina uraren kutsaduran ere eragina dute. 1970reko hamarkadan hasi zen mugatzen detergenteetako fosfato kopurua. Fosfatoak errazten du kaltzio eta magnesio ioiak kentzea, garbiketa efizienteago eginez. Hala ere, bertatik ateratzen den uretatik fosfato horiek kentzea zaila da eta, toxikotasun baxua badu ere, eutrofizazioa eragiten du algen hazkuntza kaltegarria. Europar Batasunak eta AEBek debekatu dute detergenteetan fosfatoak jartzea.

## Kulturan 
[thumb|Bi korear emakume arropa lisatzen, [dadeumi|*dadeumi* metodoaren bidez.]]
Bokatari, eta bereziki arropa kolpatzeari lotutako kanten kultura dago munduko hainbat lekutan. Eskozian, eta migrazioaren ondorioz, Kanadan, ohikoak dira *waulking song* deritzenak, artilezko arropak behin eta berriz kolpatzearekin batera emakumezkoek kantatu ohi zituztenak. Korean, Txinan, Korean eta Japonian antzeko tradiziotik dator koreeraz *dadeumi* izeneko metodoa. Parisen, Senan garbiketa egiten zuten emakumeek inauteri moduko bat antolatzen zuten, azken urteotan berreskuratu dena.

Xaboien publizitateak garrantzi handia izan du XX. mende osoan zehar. Procter & Gamble enpresak hainbat iragarki garrantzitsu garatu zituen, bereziki bere Ivory xaboirako. 1920ko hamarkadan familia baten bizian zentratzen hasi ziren, guztiak euren xaboiaren kontsumitzaileak. 1932an *The Puddle Family* irrati-nobela ekoizten hasi ziren; hortik datorkie telenobelei *soap opera* izena ingelesez. Lehen saioetan, hamabost minutukoak, protagonistak 20-25 aldiz esaten zuen *Oxydol* izeneko produktuaren izena, eta handik urtebetera salmentak gora egin zuten nabarmen. 1939ko abuztuaren 26an Brooklyn Dodgeren eta Cincinnati Redsen arteko partida telebistaz eskaini zen New York inguruko telebista-jabe eskasei, inoiz telebistan eskainitako lehen beisbol partida. Tartean, Procter & Gamblek ere lehen telebista iragarkia eskaini zuen.

Bigarren Mundu Gerran Walt Disneyk *Out of the Frying Pan, Into the Firing Line* laburmetraia sortu zuen, etxeko olioa birziklatuz glizerina lortzera animatuz, nahiz eta helburu nagusia armagintza izan. Txinatarren eta estatubatuarren arteko harremanari buruz, Ry Cooderrek famatu egin zuen 1949ko *Chinito, Chinito* kantak txinatar ogibide horren inguruan sortutako arrazismoari egiten dio erreferentzia. Jack Cotterillek George Formbyk 1932an sortutako *Chinese Laundry Blues* kanta komikoan txinatar garbitegiak ere aipatzen dira.

### Emakume garbitzaileak artean 

Image:Lavandiere 1860 Paul Guigou.jpg|Paul Guigou
Image:Abram Jefimowitsch Archipow 002.jpg|Arkhipov
Image:Abram Jefimowitsch Archipow 003.jpg|Arkhipov
Image:Honoré Daumier 016.jpg|Daumier
File:Jean-François Millet - Washerwomen - 06.2422 - Museum of Fine Arts.jpg|*Lavandières*, 1855 inguruan,Jean-François Millet
Image:Edgar Germain Hilaire Degas 085.jpg|*Lavandières*, Degas
Image:H J Y King Geese.jpg|Henry John Yeend King
File:Eugene Feyen - Le Lavoir de la Houle.jpg|*Le Lavoir de la Houle*, Jacques-Eugène Feyen
File:Pierre-Auguste Renoir 151.jpg|*Lavandières*, Renoir
File:Joan Roig Soler- Rentadores- 1885.jpg|Joan Roig Soler

## Erreferentziak 
## Ikus, gainera 
* Higiene
* Uraren kutsadura

## Kanpo estekak 
* Arropa garbitzeari buruzko testigantzak, ahotsak.eus webgunea.
*  Lavaderos públicos, gaiari buruko bloga.
*  Garbiketa produktu sintetikoen denbora-lerroa